钦定古今图书集成/明伦汇编/氏族典/第427卷 > 《廖用贤尚友录》 > 赵岐
## 钦定古今图书集成/明伦汇编/氏族典/第427卷 > 《廖用贤尚友录》 > 赵岐

按《后汉书赵岐传》：“岐字邠卿，京兆长陵人也。初名嘉，
生于御史台，因字台卿。后避难，故自改名字。少明经，
有才蓺，娶扶风马融兄女。融，外戚豪家，岐常鄙之，不
与相见。仕州郡，以廉直疾恶见惮。永兴二年，辟司空
掾，举理剧，为皮氏长。会河东太守刘祐去郡，而中常
侍左悺兄胜代之，岐耻疾宦官，即日西归。京兆尹延”
笃复以为功曹。先是，中常侍唐衡兄玹为京兆虎牙
都尉，岐及从兄袭数为贬议。延熹元年，玹为京兆尹，
岐惧祸及，遂逃难四方，自匿姓名，卖饼北海市中。安
丘孙嵩见岐，察非常人，遂与俱归，藏复壁中。数年后，
诸唐死灭，因赦乃出。三府闻之，同时并辟，擢拜并州
刺史。灵帝初，复遭党锢，大将军何进举为敦煌太守，
行至襄武，为贼所执，展转还长安。李傕专政，使马日
䃅抚慰天下，以岐为副。是时，袁绍、曹操争冀州，闻岐
至，皆自将兵数百里奉迎。兴平元年，诏书征岐。会帝
当还洛阳，遣董承修理宫室，岐欲南说刘表使荆州，
表即遣兵诣洛阳，助修宫室。时孙嵩亦寓于表，表不
为礼。岐乃称嵩素行笃烈，因共上为青州刺史。岐以
老病，遂留荆州。曹操时为司空，举以自代，就拜岐为
太常。年九十馀，建安六年卒。

===赵戬===按《尚友录》：“戬字叔茂，为平陵令，乃王允故吏也。允被
害，莫敢收其尸，而戬弃官营葬之。李郭尝捕戬，众人
惊而戬颜色自若，李郭乃悔谢得免。”